Facebook gons oor 'dinosourus-jag' - Maroela Media
Facebook gons oor 'dinosourus-jag'
'n Foto van die fliekmaker Steven Spielberg wat "spog" met die trofee van 'n dinosourus wat hy "doodgeskiet" het, het Facebook aan die gons.
Die foto is deur die komediant Jay Branscomb op Facebook gelaai.
Hy het daarby geskryf: "Skandalige foto van 'n ontspanningsjagter wat vrolik langs 'n Trikeratops poseer wat hy pas geslag het. Deel asb dat die wêreld die veragtelike man se naam kan bekend maak en hom kan laat skaam kry."
Die foto is reeds meer as 38 000 keer gedeel en het al meer as 7 000 kommentare. Meer as 13 000 mense het daarvan gehou. Verskeie mense het aanvanklik op die foto kommentaar gelewer en onder meer gesê dis afgryslik en dat die man moet boet vir sy dade.
Dit blyk baie mense het gedink dié mense is ernstig en dit het vinnig in 'n moddergooiery ontaard met mense wat die wêreldbevolking se intelligensie bevraagteken het en ander wat besluit het om eerder 'n tikkie sarkasme by te voeg.
Branscomb het later laat weet dat die foto bedoel was as sosiale kommentaar wat gemik was op mense wat teen jag gekant is.